**POZIV**

**na sudjelovanje u savjetovanju s javnošću o**

**NACRTU ODLUKE**

**O KRITERIJIMA ZA ODREĐIVANJE ZAKUPNINE**

**ZA POSLOVNE PROSTORE DOMA ZDRAVLJA ZADARSKE ŽUPANIJE**

Zakon o zdravstvenoj zaštiti („Narodne novine“ broj 100/18) koji je stupio na snagu dana, 1. siječnja 2019. godine, uređuje načela i mjere zdravstvene zaštite, prava i obveze osoba u korištenju zdravstvene zaštite, nositelje društvene skrbi za zdravlje stanovništva, sadržaj i organizacijske oblike obavljanja zdravstvene djelatnosti te nadzor nad obavljanjem zdravstvene djelatnosti.

Navedeni Zakon unosi značajne novine u sustavu primarne zdravstvene zaštite koje zahtijevaju usklađivanje poslovanja svih subjekata na primarnoj razini.

U procesu implementacije novog Zakona, županije su ključni nositelji odluka kojima će na svom području oblikovati sustav primarne zdravstvene zaštite.

Osim što je uređen način davanja u zakup poslovnih prostora koji su u vlasništvu domova zdravlja ili domovi zdravlja s istima raspolažu temeljem valjanog dokaza o pravu raspolaganja prostorom, uređena je i mjerodavnost zakupnine u postupcima osnivanja privatne prakse u novom organizacijskom obliku ordinacije.

Članak 106. novog Zakona određuje da Dom zdravlja na temelju odluke upravnog vijeća može dati poslovni prostor u zakup pravnim i fizičkim osobama za obavljanje zdravstvene djelatnosti u mreži javne zdravstvene službe, a na temelju odluke upravnog vijeća, uz suglasnost osnivača, može poslovni prostor dati u zakup pravnim i fizičkim osobama za obavljanje zdravstvene djelatnosti izvan mreže javne zdravstvene službe. Dom zdravlja na temelju odluke upravnog vijeća, uz prethodnu suglasnost osnivača i ministra, može poslovni prostor dati u zakup pravnim i fizičkim osobama za obavljanje nezdravstvene djelatnosti.

Ugovorom o zakupu poslovnog prostora iz stavka 1. i 2. navedenog članka Zakona iznos zakupnine se određuje sukladno **odluci predstavničkog tijela jedinice područne (regionalne) samouprave** odnosno Grada Zagreba o kriterijima za određivanje zakupnine za poslovni prostor.

Predloženom Odlukom o kriterijima za određivanje zakupnine za poslovne prostore Doma zdravlja Zadarske županije utvrđuju se kriteriji za određivanje visine zakupnine za poslovne prostore u vlasništvu Doma zdravlja Zadarske županije, kao i poslovne prostore kojima Dom zdravlja raspolaže na temelju valjanog dokaza o pravu raspolaganja prostorom.

Mjesečni iznos zakupnine (bez PDV-a) za poslovni prostor koji se daje u zakup za obavljanje zdravstvene djelatnosti u mreži javne zdravstvene službe, zdravstvene djelatnosti izvan mreže javne zdravstvene službe te nezdravstvene djelatnosti ubuduće bi se obračunavao prema površini i zoni u kojoj se poslovni prostor nalazi te umnoškom pripadajućeg koeficijenta namjene (zdravstvena, odnosno nezdravstvena djelatnost).

Zdravstveni radnici zaposlenici doma zdravlja, zdravstveni radnici koji obavljaju privatnu praksu na osnovi koncesije u zakupu poslovnog prostora doma zdravlja i zakupci u jedinicama zakupa zahtjev za odobrenje obavljanja privatne prakse u ordinaciji podnose Ministarstvu uz koji su, među ostalim, obvezni priložiti i dokaz o raspolaganju odgovarajućim prostorom. Ukoliko privatnu praksu u ordinaciji nastavljaju obavljati u poslovnom prostoru doma zdravlja, upravno vijeće ustanove primijeniti će kriterije za određivanje zakupnine utvrđene ovom Odlukom.

Prilikom davanja u zakup poslovnog prostora za obavljanje zdravstvene djelatnosti izvan mreže javne zdravstvene službe upravnom vijeću doma zdravlja potrebna je i suglasnost osnivača, a prije ugovaranja zakupa poslovnog prostora za obavljanje nezdravstvene djelatnosti mora pribaviti prethodnu suglasnost osnivača i ministra.

Slijedom navedenog pristupilo se izradi nacrta predmetne Odluke.

Prethodno su obavljene konzultacije s nadležnim domom zdravlja te su obavljene analize podataka o poslovnim prostorima u kojima se obavlja zdravstvena i nezdravstvena djelatnost i prihodima koje je do sada ustanova ostvarivala od zakupnine.

Ciljevi koji se žele postići savjetovanjem s javnošću su upoznavanje građana i zainteresirane javnosti o sadržaju Nacrta Odluke o kriterijima za određivanje zakupnine za poslovne prostore Doma zdravlja Zadarske županije i načinu na koji je ova problematika uređena.

Sukladno članku 11. Zakona o pravu na pristup informacijama ("Narodne novine" broj 25/13. i 85/15.) provodi se postupak savjetovanja sa zainteresiranom javnošću. Postupak savjetovanja provest će se, sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Odluke na internetske stranice Zadarske županije s mogućnošću sudionika da elektronskom poštom ili u pisanom obliku dostave svoje komentare, primjedbe i prijedloge prema na stranicama raspoloživom obrascu.

Postupak savjetovanja provest će se u razdoblju od 21. svibnja 2019. do 06. lipnja 2019. godine. Organizatori i nositelji postupka savjetovanja su Upravni odjel za javnu nabavu i upravljanje imovinom i Upravni odjel za zdravstvo, socijalnu skrb, udruge i mlade Zadarske županije.

Pozivamo vas na sudjelovanje u postupku Savjetovanja, za koju potrebu Vam je na raspolaganju utvrđeni Nacrt Odluke o kriterijima za određivanje zakupnine za poslovne prostore Doma zdravlja Zadarske županije i Obrazac za dostavu prijedloga.

* Nacrt Odluke o kriterijima za određivanje zakupnine za poslovne prostore Doma zdravlja Zadarske županije
* Obrazac za dostavu prijedloga